title: Decizia Consiliului din 14 decembrie 1992 privind încheierea Acordului comercial și de cooperare dintre Comunitatea Economică Europeană și Macao

text:
Anunţ juridic important

|

31992D0605

Official Journal L 404 , 31/12/1992 P. 0026 - 0026 Finnish special edition: Chapter 11 Volume 20 P. 0128  Swedish special edition: Chapter 11 Volume 20 P. 0128  Ediţie specială în limba cehă Chapter 11 Volume 18 P. 285  - 285 Ediţie specială în limba estonă Chapter 11 Volume 18 P. 285  - 285 Ediţie specială în limba maghiară Chapter 11 Volume 18 P. 285  - 285 Ediţie specială în limba lituaniană Chapter 11 Volume 18 P. 285  - 285 Ediţie specială în limba letonă Chapter 11 Volume 18 P. 285  - 285 Ediţie specială în limba malteză Chapter 11 Volume 18 P. 285  - 285 Ediţie specială în limba polonă Chapter 11 Volume 18 P. 285  - 285 Ediţie specială în limba slovacă Chapter 11 Volume 18 P. 285  - 285 Ediţie specială în limba slovenă Chapter 11 Volume 18 P. 285  - 285

		19921214Decizia Consiliuluidin 14 decembrie 1992privind încheierea Acordului comercial și de cooperare dintre Comunitatea Economică Europeană și Macao(92/605/CEE)CONSILIUL COMUNITĂȚILOR EUROPENE,având în vedere Tratatul de instituire a Comunității Economice Europene, în special articolele 113 și 235,având în vedere propunerea Comisiei,având în vedere avizul Parlamentului European [1],întrucât este necesar să se aprobe Acordul comercial și de cooperare dintre Comunitatea Economică Europeană și Macao,ADOPTĂ PREZENTA DECIZIE:Articolul 1Acordul comercial și de cooperare dintre Comunitatea Economică Europeană și Macao se aprobă în numele Comunității.Textul acordului se anexează la prezenta decizie.Articolul 2Președintele Consiliului procedează la notificarea prevăzută la articolul 19 din acord [2].Articolul 3Comunitatea este reprezentată de Comisie, asistată de reprezentanții statelor membre, în cadrul comisiei mixte instituite prin articolul 16 din acord.Articolul 4Prezenta decizie se publică în Jurnalul Oficial al Comunităților Europene.Adoptată la Luxemburg, 14 decembrie 1992.Pentru ConsiliuPreședinteleN. Lamont[1] JO C 337, 21.12.1992.[2] JO L 404, 31.12.1992, p. 32.--------------------------------------------------


title: Decizia Colegiului 2009-8 de adoptare a Regulamentului financiar aplicabil Eurojust

text:
               20.11.2009

               RO

               Jurnalul Oficial al Uniunii Europene

               L 306/45

      DECIZIA COLEGIULUI 2009-8
   de adoptare a Regulamentului financiar aplicabil Eurojust
   COLEGIUL EUROJUST,
   având în vedere Decizia 2002/187/JAI a Consiliului din 28 februarie 2002 de instituire a Eurojust în scopul consolidării luptei împotriva formelor grave de criminalitate (1), astfel cum a fost modificată prin Decizia 2003/659/JAI a Consiliului (2), în special articolul 37,
   având în vedere Regulamentul (CE, Euratom) nr. 2343/2002 al Comisiei din 23 decembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (3), astfel cum a fost modificat prin Regulamentul (CE, Euratom) nr. 652/2008 al Comisiei (4),
   întrucât:

               (1)

               Ca urmare a modificării Regulamentului financiar cadru prin Regulamentul (CE, Euratom) nr. 652/2008, este necesar să se adapteze normele financiare ale Eurojust în vederea alinierii prevederilor acestuia la Regulamentul financiar cadru modificat.

               (2)

               Eurojust are personalitate juridică și îi revine întreaga răspundere pentru întocmirea și executarea propriului buget.

               (3)

               Este necesar să se definească normele pentru întocmirea și executarea bugetului Eurojust, precum și normele care reglementează prezentarea și auditarea conturilor.

               (4)

               Este, de asemenea, necesar să se definească competențele și responsabilitățile Colegiului Eurojust, ale ordonatorului de credite, ale contabilului, ale administratorului conturilor de avans și ale auditorului intern.

               (5)

               Trebuie să se instituie sisteme de control eficace pentru a proteja interesele financiare ale Comunității Europene.

               (6)

               Din moment ce Eurojust este finanțat printr-o subvenție anuală de la bugetul comunitar, calendarul pentru întocmirea bugetului, prezentarea conturilor și acordarea descărcării de gestiune ar trebui aliniat la dispozițiile echivalente din Regulamentul financiar general.

               (7)

               Din același motiv, la atribuirea contractelor de achiziții publice și a subvențiilor, Eurojust trebuie să respecte aceleași cerințe ca și instituțiile Comunității; în acest sens, este suficientă o trimitere la dispozițiile relevante ale Regulamentului financiar general.

               (8)

               Regulamentul financiar trebuie să reflecte nevoile specifice ale Eurojust ca unitate de cooperare judiciară. Acesta ar trebui să țină pe deplin seama de operațiunile sensibile desfășurate de Eurojust, în special în legătură cu investigațiile și urmăririle judiciare.

               (9)

               Regulamentul financiar modificat aplicabil bugetului Eurojust trebuie adoptat de Colegiu în unanimitate, după acordul Comisiei pentru modificări.

               (10)

               Comisia este de acord cu prezentul regulament, inclusiv cu îndepărtarea de la Regulamentul financiar cadru,

         ADOPTĂ PREZENTUL REGULAMENT:
   TITLUL I

      OBIECTUL

   Articolul 1
   Prezentul regulament stabilește principalele principii și norme care reglementează întocmirea și execuția bugetului Eurojust.
   Articolul 2
   În sensul prezentului regulament:

               1.

               „Decizia Eurojust” înseamnă Decizia 2002/187/JAI a Consiliului din 28 februarie 2002 de instituire a Eurojust în scopul consolidării luptei împotriva formelor grave de criminalitate, astfel cum a fost modificată prin Decizia 2003/659/JAI a Consiliului din 18 iunie 2003;

               2.

               „Eurojust” înseamnă unitatea de cooperare judiciară instituită prin Decizia Eurojust;

               3.

               „Colegiu” înseamnă unitatea prevăzută la articolul 10 alineatul (1) din Decizia Eurojust;

               4.

               „director administrativ” înseamnă persoana prevăzută la articolul 29 și articolul 36 alineatul (1) din Decizia Eurojust;

               5.

               „personal” înseamnă directorul administrativ, precum și personalul prevăzut la articolul 30 din Decizia Eurojust;

               6.

               „buget” înseamnă bugetul Eurojust prevăzut la articolul 34 din Decizia Eurojust;

               7.

               „autoritate bugetară” înseamnă Parlamentul European și Consiliul Uniunii Europene;

               8.

               „Regulamentul financiar general” înseamnă Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene;

               9.

               „Regulamentul financiar cadru” înseamnă Regulamentul (CE, Euratom) nr. 2343/2002;

               10.

               „normele de aplicare a Regulamentului financiar general” înseamnă Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (5);

               11.

               „normele financiare de aplicare ale Eurojust” înseamnă normele de aplicare a prezentului regulament financiar;

               12.

               „normele financiare ale Eurojust” înseamnă Decizia Eurojust, prezentul regulament financiar și normele financiare de aplicare ale Eurojust;

               13.

               „Statutul personalului” înseamnă reglementările aplicabile funcționarilor și celorlalți agenți ai Comunităților Europene.

         TITLUL II

      PRINCIPIILE BUGETARE

   Articolul 3
   Întocmirea și executarea bugetului respectă principiile unității și exactității bugetare, anualității, echilibrului, unității de cont, universalității, specialității și bunei gestiuni financiare, care necesită un control intern eficace și eficient, precum și principiul transparenței, în conformitate cu prezentul regulament.

      CAPITOLUL 1

         Principiile unității și exactității bugetare

   Articolul 4
   Bugetul este un instrument care, pentru fiecare exercițiu financiar, prevede și autorizează veniturile și cheltuielile considerate necesare pentru aplicarea Deciziei Eurojust.
   Articolul 5
   Bugetul cuprinde:

               (a)

               venituri proprii constând în redevențe, taxe și, fără a aduce atingere articolului 51, drepturi pe care Eurojust le poate primi pentru servicii suplimentare față de sarcinile ce-i sunt încredințate, precum și orice alte venituri;

               (b)

               venituri constituite din contribuții financiare ale statului membru gazdă;

               (c)

               o subvenție acordată de Comunitățile Europene;

               (d)

               venituri alocate pentru efectuarea unor cheltuieli specifice în conformitate cu articolul 19 alineatul (1);

               (e)

               cheltuielile Eurojust, inclusiv cheltuielile administrative.

         Articolul 6
   (1)   Nu se colectează venituri și nu se efectuează cheltuieli decât dacă sunt înregistrate într-o linie de buget.
   (2)   Un credit nu trebuie înregistrat în buget dacă nu are ca destinație o cheltuială considerată necesară.
   (3)   Nu poate fi angajată sau ordonanțată nicio cheltuială în plus față de creditele autorizate de buget.

      CAPITOLUL 2

         Principiul anualității

   Articolul 7
   Creditele înregistrate în buget se autorizează pentru un exercițiu financiar care începe la 1 ianuarie și se încheie la 31 decembrie.
   Articolul 8
   (1)   Bugetul conține credite diferențiate și, în cazul în care este justificat de nevoile operaționale, credite diferențiate. Acestea din urmă sunt formate din credite de angajament și credite de plată.
   (2)   Creditele de angajament acoperă costurile totale ale angajamentelor juridice asumate în cursul exercițiului financiar curent.
   (3)   Creditele de plată acoperă plățile efectuate pentru onorarea angajamentelor juridice asumate în cursul exercițiului financiar curent și/sau al exercițiilor financiare anterioare.
   (4)   Creditele administrative sunt credite nediferențiate. Cheltuielile administrative rezultate din contracte încheiate pentru perioade care depășesc durata exercițiului financiar, fie în conformitate cu practica locală, fie pentru furnizarea de echipamente, se contabilizează în bugetul exercițiului financiar în care sunt efectuate.
   Articolul 9
   (1)   Veniturile Eurojust menționate la articolul 5 se înregistrează în contabilitate pentru exercițiul financiar pe baza sumelor colectate în cursul exercițiului financiar.
   (2)   Veniturile Eurojust dau naștere unor credite de plată în cuantum echivalent.
   (3)   Creditele autorizate în bugetul unui anumit exercițiu pot fi utilizate numai pentru acoperirea cheltuielilor angajate și plătite în exercițiul financiar în cauză și pentru acoperirea sumelor datorate pentru angajamente din exercițiile financiare anterioare.
   (4)   Angajamentele se înregistrează în contabilitate pe baza angajamentelor juridice asumate până la 31 decembrie.
   (5)   Plățile se înregistrează în contabilitatea unui exercițiu financiar pe baza plăților efectuate de contabil până cel târziu la data de 31 decembrie a exercițiului în cauză.
   Articolul 10
   (1)   Creditele care nu au fost utilizate până la sfârșitul exercițiului financiar pentru care au fost înregistrate se anulează.
   Cu toate acestea, ele pot fi reportate numai pentru exercițiul financiar următor, printr-o decizie adoptată de Colegiu până cel târziu la 15 februarie, în conformitate cu alineatele (2)-(7).
   (2)   Creditele pentru cheltuieli cu personalul nu se pot reporta.
   (3)   Creditele de angajament și creditele nediferențiate neangajate până la închiderea exercițiului financiar se pot reporta pentru sumele corespunzătoare creditelor de angajament pentru care au fost finalizate până la 31 decembrie cea mai mare parte a etapelor pregătitoare ale procedurii de angajare, care urmează să fie definită în normele financiare de aplicare ale Eurojust; sumele în cauză pot fi angajate până la data de 31 martie a exercițiului următor.
   (4)   Creditele de plată se pot reporta pentru sumele necesare pentru acoperirea angajamentelor existente sau a angajamentelor legate de creditele de angajament reportate, dacă creditele prevăzute pentru liniile relevante din bugetul pentru exercițiul financiar următor nu acoperă nevoile. Eurojust utilizează mai întâi creditele autorizate pentru exercițiul financiar în curs și nu utilizează creditele reportate înainte de epuizarea primelor credite.
   (5)   Creditele nediferențiate care corespund unor obligații contractate în mod corespunzător la închiderea exercițiului financiar se reportează automat numai pentru exercițiul financiar următor.
   (6)   Creditele reportate care nu au fost angajate până la data de 31 martie a anului N + 1 se anulează automat.
   Creditele reportate în acest mod se identifică în contabilitate.
   (7)   Creditele disponibile la 31 decembrie provenind din veniturile alocate menționate la articolul 19 se reportează automat. Până cel târziu la data de 1 iunie a anului N + 1, Eurojust informează Comisia cu privire la executarea veniturilor alocate reportate.
   Se utilizează mai întâi creditele disponibile care corespund veniturilor alocate reportate.
   Articolul 11
   În cazul în care se deblochează sume ca urmare a neexecutării totale sau parțiale a acțiunilor pentru care fuseseră alocate, în orice exercițiu financiar ulterior celui în care creditele au fost angajate, creditele corespunzătoare se anulează.
   Articolul 12
   Creditele înregistrate în buget pot fi angajate cu efect de la 1 ianuarie, de îndată ce bugetul devine definitiv.
   Articolul 13
   (1)   Începând cu data de 15 noiembrie a fiecărui an, cheltuielile administrative curente pot fi angajate în avans din creditele prevăzute pentru exercițiul financiar următor. Cu toate acestea, aceste angajamente nu pot depăși un sfert din creditele stabilite de Colegiu în cadrul liniei bugetare corespunzătoare pentru exercițiul financiar în curs. Aceste angajamente nu se pot aplica unui nou tip de cheltuieli, care nu au fost aprobate în principiu în ultimul buget adoptat în mod corespunzător.
   (2)   Cheltuielile care trebuie plătite în avans, de exemplu chiriile, pot genera plăți, începând de la 1 decembrie, ce urmează să fie suportate din creditele pentru următorul exercițiu financiar. În acest caz, limita prevăzută la alineatul (1) nu se aplică.
   Articolul 14
   (1)   În cazul în care bugetul nu a fost adoptat în forma sa finală la deschiderea exercițiului financiar, următoarele norme se aplică angajării și plății cheltuielilor care au putut fi înregistrate într-o anumită linie din buget în cadrul executării ultimului buget adoptat corespunzător.
   (2)   Se pot asuma angajamente pe capitole până la maximum un sfert din creditele totale autorizate în capitolul în cauză pentru exercițiul financiar anterior, plus o doisprezecime pentru fiecare lună care a trecut.
   Plățile se pot efectua lunar pe capitole până la maximum o doisprezecime din creditele autorizate în capitolul în cauză pentru exercițiul financiar anterior.
   Nu se poate depăși limita creditelor prevăzute în estimările de venituri și de cheltuieli.
   (3)   La solicitarea directorului administrativ, în cazul în care este necesar pentru continuitatea acțiunilor Eurojust și pentru nevoile de gestiune, Colegiul poate să autorizeze simultan două sau mai multe doisprezecimi provizorii, atât pentru angajamente, cât și pentru plăți, în plus față de cele puse în mod automat la dispoziție în temeiul alineatelor (1) și (2).
   Doisprezecimile suplimentare se autorizează integral și nu sunt divizibile.

      CAPITOLUL 3

         Principiul echilibrului

   Articolul 15
   (1)   Veniturile și creditele de plată din buget trebuie să se afle în echilibru.
   (2)   Creditele de angajament nu pot depăși cuantumul subvenției comunitare, la care se adaugă veniturile proprii și orice alte venituri menționate la articolul 5.
   (3)   Eurojust nu poate face împrumuturi.
   (4)   Fondurile comunitare plătite Eurojust constituie pentru bugetul acestuia o subvenție de echilibrare și se consideră prefinanțare în sensul articolului 81 alineatul (1) litera (b) punctul (i) din Regulamentul financiar general.
   (5)   Eurojust aplică o gestiune a numerarului riguroasă, ținând seama în mod corespunzător de veniturile alocate, pentru a asigura limitarea disponibilităților sale la nevoile justificate în mod corespunzător. Împreună cu solicitările de plată, acesta prezintă estimări detaliate și actualizate ale nevoilor sale reale de numerar pentru tot anul, inclusiv informații privind veniturile alocate.
   Articolul 16
   (1)   Dacă soldul contului de rezultate în sensul articolului 81 este pozitiv, acesta se rambursează Comisiei până la concurența subvenției comunitare plătite în cursul exercițiului. Partea soldului care depășește cuantumul subvenției comunitare plătite în cursul exercițiului se înregistrează în bugetul exercițiului financiar următor ca venit. Până cel târziu la data de 31 martie a anului N, Eurojust prezintă o estimare a excedentului de exploatare aferent anului N – 1, care trebuie restituit bugetului comunitar ulterior în anul N, pentru a completa informațiile deja disponibile privind excedentul aferent anului N – 2. Comisia ține seama în mod corespunzător de aceste informații atunci când evaluează nevoile financiare ale Eurojust aferente anului N + 1.
   Diferența dintre subvenția comunitară înregistrată în bugetul general și cea plătită efectiv organismului se anulează.
   (2)   Dacă soldul contului de rezultate prevăzut la articolul 81 este negativ, acesta se înregistrează în bugetul exercițiului financiar următor.
   (3)   Veniturile sau creditele de plată se înregistrează în buget în cursul procedurii bugetare utilizând procedura scrisorii rectificative sau, în cursul execuției bugetare, cu ajutorul unui buget rectificativ.

      CAPITOLUL 4

         Principiul unității de cont

   Articolul 17
   Bugetul se întocmește și se execută în euro, iar conturile se prezintă în euro.
   Totuși, pentru fluxurile de numerar, contabilul și, în cazul conturilor de avans, administratorii conturilor de avans sunt autorizați să efectueze operațiuni în monede naționale în conformitate cu condițiile prevăzute în normele financiare de aplicare ale Eurojust.

      CAPITOLUL 5

         Principiul universalității

   Articolul 18
   Veniturile totale acoperă creditele totale de plată, sub rezerva articolului 19. Toate veniturile și cheltuielile se înregistrează integral fără a fi regularizate între ele, sub rezerva articolului 21.
   Articolul 19
   (1)   Următoarele venituri se utilizează pentru finanțarea unor cheltuieli specifice:

               (a)

               veniturile alocate pentru o anumită destinație, precum veniturile din fundații, subvenții, cadouri și moșteniri;

               (b)

               contribuțiile la activitățile Eurojust din partea statelor membre, a țărilor nemembre sau a diverselor organisme, în măsura în care se prevede astfel în acordul încheiat între Eurojust și statele membre, țările nemembre sau organismele în cauză;

               (c)

               venituri de la terți pentru bunuri, servicii și lucrări furnizate la cererea acestora, cu excepția redevențelor și a taxelor prevăzute la articolul 5 litera (a);

               (d)

               încasări din furnizarea de bunuri, servicii și lucrări către instituții sau alte organisme comunitare;

               (e)

               venituri obținute din rambursarea sumelor plătite în mod necuvenit;

               (f)

               încasări din vânzarea de vehicule, echipamente, instalații, materiale și aparatură de uz științific sau tehnic, care sunt înlocuite sau casate în momentul amortizării totale a valorii contabile;

               (g)

               suma indemnizațiilor de asigurare primite;

               (h)

               venituri din plăți legate de cedarea folosinței unor bunuri imobiliare;

               (i)

               venituri din vânzarea publicațiilor și a filmelor, inclusiv a celor pe suport electronic.

         (1a)   De asemenea, actul de bază aplicabil poate dispune alocarea pentru anumite cheltuieli a veniturilor pe care le prevede.
   (2)   Ansamblul veniturilor în sensul alineatului (1) literele (a)-(d) acoperă toate cheltuielile directe și indirecte efectuate pentru activitatea sau destinația în cauză.
   (3)   Bugetul include linii pentru înregistrarea categoriilor de venituri alocate prevăzute la alineatele (1) și (1a) și indică, ori de câte ori este posibil, cuantumul acestora.
   Articolul 20
   (1)   Directorul administrativ poate accepta orice donație în favoarea Eurojust, precum fundații, subvenții, cadouri și moșteniri.
   (2)   Acceptarea unor donații care pot implica obligații financiare face obiectul aprobării prealabile a Colegiului, care hotărăște în termen de două luni de la data la care i-a fost prezentată solicitarea. În cazul în care Colegiul nu ia o decizie în termenul menționat, donația se consideră acceptată.
   Articolul 21
   (1)   Se pot face următoarele deduceri din solicitări de plată, facturi sau situații de plată, care apoi sunt lichidate în suma netă:

               (a)

               penalitățile impuse părților la contracte de achiziții publice sau beneficiarilor unei subvenții;

               (b)

               reducerile, stornările și rabaturile la facturi și la solicitări de plată individuale;

               (c)

               dobânda generată de plățile de prefinanțare.

         (2)   Costul bunurilor, al altor produse sau servicii furnizate Eurojust se înregistrează în buget cu suma totală fără taxe, dacă includ taxe rambursate:

               (a)

               fie de către statele membre în temeiul Protocolului privind privilegiile și imunitățile Comunităților Europene, de către statul gazdă în temeiul acordului de sediu sau în temeiul altor acorduri relevante;

               (b)

               fie de către un stat membru sau o țară nemembră în temeiul altor acorduri relevante.

         Orice obligații fiscale naționale suportate temporar de Eurojust în temeiul primului paragraf se înregistrează într-un cont de așteptare până la rambursarea lor de către statul în cauză.
   (3)   Orice sold negativ se înregistrează în buget la capitolul cheltuieli.
   (4)   Se pot face regularizări cu privire la diferențele de curs de schimb apărute în execuția bugetară. Rezultatul final, profit sau pierdere, se înregistrează în soldul exercițiului.

      CAPITOLUL 6

         Principiul specialității

   Articolul 22
   Creditele se alocă integral unor destinații specifice pe titluri și capitole; capitolele sunt subîmpărțite în articole și posturi.
   Articolul 23
   (1)   Directorul administrativ poate efectua transferuri de la un capitol la altul și de la un articol la altul fără limită, iar de la un titlu la altul până la maximum 10 % din creditele exercițiului financiar indicate în linia bugetară de la care este făcut transferul.
   (2)   Peste limita prevăzută la alineatul (1), directorul administrativ poate propune Colegiului transferuri de credite de la un titlu la altul. Colegiul dispune de un termen de trei săptămâni pentru a se opune acestor transferuri. După expirarea acestui termen, se consideră că transferurile au fost adoptate.
   (3)   Propunerile de transferuri și transferurile efectuate conform alineatelor (1) și (2) sunt însoțite de documente justificative corespunzătoare și detaliate care prezintă executarea creditelor și estimarea necesarului până la sfârșitul exercițiului financiar, atât pentru liniile bugetare care urmează să fie creditate, cât și pentru cele din care se repartizează creditele.
   (4)   Directorul administrativ informează Colegiul cât mai curând posibil cu privire la toate transferurile efectuate. El informează autoritatea bugetară cu privire la toate transferurile efectuate conform alineatului (2).
   Articolul 24
   (1)   Creditele pot fi transferate numai la linii din buget pentru care bugetul a autorizat credite sau care poartă o mențiune simbolică (p.m.).
   (2)   Creditele corespunzătoare veniturilor alocate pot fi transferate numai dacă sunt utilizate în scopul pentru care sunt alocate veniturile.

      CAPITOLUL 7

         Principiul bunei gestiuni financiare

   Articolul 25
   (1)   Creditele bugetare se utilizează în conformitate cu principiul bunei gestiuni financiare, adică în conformitate cu principiile economiei, eficienței și eficacității.
   (2)   Principiul economiei prevede ca resursele utilizate de Eurojust pentru desfășurarea activităților sale să fie puse la dispoziție în timp util, în cantitatea și la calitatea corespunzătoare și la cel mai bun preț.
   Principiul eficienței vizează cel mai bun raport între resursele utilizate și rezultatele obținute.
   Principiul eficacității vizează îndeplinirea obiectivelor specifice stabilite și obținerea rezultatelor scontate.
   (3)   Pentru toate sectoarele de activitate incluse în buget se stabilesc obiective specifice, măsurabile, realizabile, relevante și datate. Realizarea acestor obiective se monitorizează prin indicatori de performanță pentru fiecare activitate, iar directorul administrativ transmite informații Colegiului în această privință. Aceste informații sunt furnizate anual și cel mai târziu în documentele care însoțesc proiectul preliminar de buget.
   (4)   Pentru a îmbunătăți procesul decizional, Eurojust procedează la evaluări ex ante și ex post ale programelor sau ale activităților. Aceste evaluări se aplică tuturor programelor și activităților care implică cheltuieli semnificative, iar rezultatele evaluării sunt comunicate Colegiului.
   (5)   Obiectivele și măsurile stabilite la alineatele (3) și (4) nu se aplică activităților legate de cauze concrete.
   Articolul 25a
   (1)   Bugetul este executat în conformitate cu un control intern eficace și eficient.
   (2)   În vederea executării bugetului, controlul intern este definit ca un proces aplicabil la toate nivelurile de gestiune și conceput pentru a asigura o garanție rezonabilă a atingerii următoarelor obiective:

               (a)

               eficacitatea, eficiența și economia operațiunilor;

               (b)

               fiabilitatea rapoartelor;

               (c)

               protecția activelor și a informațiilor;

               (d)

               prevenirea și detectarea fraudei și a neregulilor;

               (e)

               gestiunea adecvată a riscurilor legate de legalitatea și regularitatea tranzacțiilor aferente, luând în considerare caracterul multianual al programelor, precum și natura plăților în cauză.

      CAPITOLUL 8

         Principiul transparenței

   Articolul 26
   (1)   Bugetul se întocmește și se execută și conturile se prezintă în conformitate cu principiul transparenței.
   (2)   Un rezumat al bugetului și al bugetelor rectificative, în forma finală în care au fost adoptate, se publică în Jurnalul Oficial al Uniunii Europene în termen de trei luni de la adoptarea lor.
   Rezumatul cuprinde principalele cinci linii bugetare de venituri, principalele cinci linii bugetare de cheltuieli pentru bugetul administrativ și operațional, schema de personal și o estimare a numărului agenților contractuali exprimat în echivalent normă întreagă pentru care se înscriu credite în buget și al experților naționali detașați. De asemenea, indică cifrele pentru anul precedent.
   (3)   Bugetul conținând schema de personal și bugetele rectificative, în forma finală în care au fost adoptate, precum și o estimare a numărului agenților contractuali exprimat în echivalent normă întreagă pentru care se înscriu credite în buget și al experților naționali detașați sunt transmise spre informare autorității bugetare, Curții de Conturi și Comisiei și sunt publicate pe site-ul internet al Eurojust în termen de patru săptămâni de la adoptarea lor.
   (4)   Eurojust pune la dispoziție pe site-ul său internet informații privind beneficiarii fondurilor provenite din bugetul acestuia, inclusiv experții cu care s-a încheiat contract în temeiul articolului 74b. Informațiile publicate sunt ușor accesibile, transparente și complete. Informațiile sunt puse la dispoziție cu respectarea cerințelor de confidențialitate și de securitate, în special a celor de protecție a datelor cu caracter personal prevăzute în Decizia Eurojust și în Regulamentul de procedură privind prelucrarea și protecția datelor cu caracter personal.
   Atunci când informațiile sunt publicate numai în formă anonimă, Eurojust furnizează Parlamentului European într-un mod adecvat, la cerere, informații privind beneficiarii în cauză.
   TITLUL III

      ÎNTOCMIREA ȘI STRUCTURA BUGETULUI

      CAPITOLUL 1

         Întocmirea bugetului

   Articolul 27
   (1)   Bugetul se întocmește în conformitate cu Decizia Eurojust.
   (2)   În fiecare an, directorul administrativ întocmește și prezintă spre aprobare Colegiului un proiect provizoriu de estimare a veniturilor și a cheltuielilor Eurojust pentru exercițiul financiar următor.
   (3)   Colegiul trimite Comisiei un proiect provizoriu de estimare a veniturilor și a cheltuielilor Eurojust și orientările generale pe care se întemeiază estimarea, pe baza proiectului provizoriu întocmit de către directorul administrativ, până la data de 10 februarie a fiecărui an. Colegiul înaintează Comisiei proiectul final de estimare până cel târziu la 31 martie.
   (4)   Estimarea veniturilor și a cheltuielilor Eurojust cuprinde:

               (a)

               o schemă de personal care stabilește numărul de posturi permanente și temporare autorizate în limitele creditelor bugetare, pe grade și pe categorii;

               (b)

               în cazul modificării numărului de posturi, o situație care justifică solicitarea de noi posturi;

               (c)

               o estimare trimestrială a plăților și a încasărilor în casă;

               (d)

               informații privind realizarea tuturor obiectivelor stabilite anterior pentru diversele activități, precum și noi obiective măsurate prin indicatori.

         Rezultatele evaluărilor sunt consultate și utilizate pentru a demonstra eventualele avantaje ale unei majorări sau reduceri a bugetului propus al Eurojust în comparație cu bugetul pentru anul N.
   (5)   Eurojust trimite Comisiei și autorității bugetare, până cel târziu la data de 31 martie a fiecărui an, următoarele:

               (a)

               proiectul său de program de lucru;

               (b)

               planul său multianual actualizat privind politica de personal, întocmit în conformitate cu orientările stabilite de Comisie;

               (c)

               informații privind numărul funcționarilor și al personalului temporar și contractual, astfel cum sunt definiți în Statutul personalului, pentru anii N – 1 și N, precum și o estimare pentru anul N + 1;

               (d)

               informații privind contribuțiile în natură acordate Eurojust de către statul membru gazdă;

               (e)

               o estimare a soldului contului de rezultate în sensul articolului 81 pentru anul N – 1.

         Ca parte a procedurii de adoptare a bugetului general, Comisia trimite autorității bugetare situația estimativă a Eurojust și propune cuantumul subvenției pentru Eurojust și numărul de personal de care consideră că are nevoie Eurojust. Comisia întocmește proiectul schemei de personal a Eurojust și o estimare a numărului de personal contractual exprimat în echivalent normă întreagă pentru care se propun credite.
   (6)   Autoritatea bugetară adoptă schema de personal a Eurojust și orice modificare ulterioară a acesteia, în conformitate cu articolul 32 alineatul (1). Schema de personal se publică într-o anexă la secțiunea III – Comisia – a bugetului general.
   (7)   Bugetul și schema de personal se adoptă de către Colegiu. Acestea devin definitive după adoptarea finală a bugetului general care stabilește cuantumul subvenției și schema de personal iar, dacă este nevoie, bugetul și schema de personal se modifică în consecință.
   Articolul 28
   Orice modificare a bugetului, inclusiv a schemei de personal, face obiectul unui buget rectificativ adoptat pe baza aceleiași proceduri ca și bugetul inițial, în conformitate cu dispozițiile Deciziei Eurojust și ale articolului 27.

      CAPITOLUL 2

         Structura și prezentarea bugetului

   Articolul 29
   Bugetul cuprinde o situație a veniturilor și o situație a cheltuielilor.
   Articolul 30
   În măsura în care se justifică prin natura activităților Eurojust, situația cheltuielilor trebuie să fie întocmită pe baza unui nomenclator care prevede o clasificare în funcție de destinații. Acest nomenclator este stabilit de Eurojust și trebuie să facă o distincție clară între creditele administrative și creditele de funcționare.
   Articolul 31
   Bugetul prezintă:

               1.

               în situația veniturilor:

                           (a)

                           veniturile estimate ale Eurojust pentru exercițiul financiar în cauză;

                           (b)

                           veniturile estimate pentru exercițiul financiar anterior și veniturile exercițiului N – 2;

                           (c)

                           comentarii adecvate pentru fiecare linie de venituri;

               2.

               în situația cheltuielilor:

                           (a)

                           creditele de angajament și creditele de plată pentru exercițiul financiar în cauză;

                           (b)

                           creditele de angajament și creditele de plată pentru exercițiul financiar anterior și cheltuielile angajate și cheltuielile plătite în exercițiul N – 2;

                           (c)

                           o situație rezumativă a scadențarului plăților de efectuat în exercițiile financiare ulterioare pentru respectarea angajamentelor bugetare asumate în exerciții financiare anterioare;

                           (d)

                           comentarii adecvate pentru fiecare subdiviziune.

         Articolul 32
   (1)   Schema de personal menționată la articolul 27 prezintă, în paralel cu numărul de posturi autorizate pentru exercițiul financiar, numărul autorizat pentru exercițiul anterior și numărul de posturi efectiv ocupate.
   Aceasta reprezintă limita absolută pentru Eurojust; nu se poate face nicio încadrare de personal peste limita stabilită. Totuși, cu excepția gradelor AD 16, AD 15, AD 14 și AD 13, Colegiul poate modifica schema de personal cu până la 10 % din posturile autorizate, cu următoarele două condiții:

               (a)

               să nu fie afectat volumul creditelor pentru personal corespunzător unui exercițiu financiar complet;

               (b)

               să nu fie depășită limita numărului total de posturi autorizate de schema de personal.

         (2)   Prin derogare de la alineatul (1) primul paragraf, efectele desfășurării de activități cu normă redusă, autorizate de autoritatea de desemnare în conformitate cu Statutul personalului, pot fi compensate prin alte încadrări de personal. În cazul în care un agent solicită retragerea autorizației înainte de expirarea perioadei pentru care a fost acordată, Eurojust ia în cel mai scurt termen posibil măsurile adecvate pentru respectarea limitei prevăzute la alineatul (1) litera (b).
   TITLUL IV

      EXECUȚIA BUGETARĂ

      CAPITOLUL 1

         Dispoziții generale

   Articolul 33
   Directorul administrativ îndeplinește funcția de ordonator de credite. Acesta execută veniturile și cheltuielile bugetare în conformitate cu normele financiare ale Eurojust, pe propria răspundere și în limitele creditelor autorizate. Fără a aduce atingere responsabilităților ordonatorului de credite în ceea ce privește prevenirea și detectarea fraudei și a neregulilor, Eurojust participă la activitățile de prevenire a fraudei ale Oficiului European de Luptă Antifraudă. Aceste activități nu afectează munca operațională a Eurojust prevăzută în Decizia Eurojust și, în special, nu necesită accesul la documente legate de cauze concrete sau transmiterea acestora către OLAF.
   Articolul 34
   (1)   Directorul administrativ poate delega atribuțiile sale de execuție bugetară personalului Eurojust care intră sub incidența Statutului personalului, în conformitate cu condițiile prevăzute în normele financiare ale Eurojust. Cei astfel împuterniciți pot acționa numai în limitele atribuțiilor care le-au fost delegate în mod expres.
   (2)   Delegatul poate să subdelege atribuțiile primite în conformitate cu condițiile prevăzute în normele financiare de aplicare ale Eurojust. Pentru fiecare act de subdelegație este necesar acordul directorului administrativ.
   Articolul 35
   (1)   Se interzice tuturor actorilor financiari în sensul capitolului 2 din prezentul titlu și oricărei alte persoane implicate în execuția, gestiunea, auditul sau controlul bugetului să ia orice măsuri care pot genera un conflict între interesele proprii și cele ale Eurojust. Dacă survine un astfel de caz, persoana în cauză trebuie să se abțină de la astfel de măsuri și să prezinte situația autorității competente.
   (2)   Un conflict de interese survine în cazul în care exercitarea imparțială și obiectivă a funcțiilor unei persoane dintre cele menționate la alineatul (1) este compromisă din motive care implică familia, viața personală, afinitatea politică sau națională, interesul economic sau orice alt interes comun cu cel al beneficiarului.
   (3)   Autoritatea competentă menționată la alineatul (1) este superiorul direct al angajatului în cauză. În cazul în care angajatul este directorul administrativ, autoritatea competentă este Colegiul.
   Articolul 36
   (1)   Bugetul este executat de directorul administrativ în departamentele aflate sub autoritatea sa.
   (2)   Sarcinile de expertiză tehnică și sarcinile administrative, pregătitoare și auxiliare care nu implică exercitarea autorității publice sau utilizarea competențelor discreționare de apreciere pot fi încredințate prin contract unor entități sau organisme externe din sectorul privat, în cazul în care acest lucru este indispensabil.

      CAPITOLUL 2

         Actorii financiari

      Secțiunea 1 –   Principiul separării sarcinilor

   Articolul 37
   Sarcinile ordonatorului de credite și cele ale contabilului sunt separate și incompatibile între ele.

      Secțiunea 2 –   Ordonatorul de credite

   Articolul 38
   (1)   Ordonatorul de credite răspunde de execuția veniturilor și a cheltuielilor în conformitate cu principiul bunei gestiuni financiare și de asigurarea respectării cerințelor de legalitate și regularitate.
   (2)   Pentru executarea cheltuielilor, ordonatorul de credite face angajamente bugetare și angajamente juridice, lichidează cheltuieli, ordonanțează plăți și desfășoară activitățile prealabile executării creditelor.
   (3)   Execuția veniturilor include estimarea creanțelor, constatarea creanțelor de recuperat și emiterea ordinelor de recuperare. Această operațiune implică renunțarea la creanțele constatate, dacă este cazul.
   (4)   Ordonatorul de credite instituie standarde minime în conformitate cu normele financiare de aplicare ale Eurojust. Standardele minime sunt întocmite pe baza standardelor prevăzute de Comisie pentru departamentul propriu și ținând seama în mod corespunzător de riscurile asociate mediului de gestiune și naturii acțiunilor finanțate, de structura organizatorică și de procedurile interne de gestiune și de control adecvate pentru îndeplinirea sarcinilor sale, inclusiv, dacă este cazul, de verificările ex post.
   Ordonatorul de credite instituie în cadrul departamentelor sale o funcție de expertiză și consiliere concepută să îl ajute să controleze riscurile implicate în activitățile sale.
   (5)   Înainte de autorizarea unei operațiuni, aspectele funcționale și financiare sunt verificate de alți membri ai personalului decât cel care a inițiat operațiunea. Inițierea și verificarea ex ante și ex post a unei operațiuni sunt funcții separate.
   (6)   Ordonatorul de credite păstrează documentele justificative pentru operațiunile desfășurate pentru o perioadă de cinci ani de la data deciziei de acordare a descărcării de gestiune pentru execuția bugetului. Atunci când este posibil, datele cu caracter personal conținute în documentele justificative se șterg în cazul în care datele respective nu sunt necesare în scopul descărcării bugetare, al controlului și al auditului. În orice caz, se aplică normele detaliate privind protecția datelor prevăzute în Decizia Eurojust și Regulamentul de procedură privind prelucrarea și protecția datelor cu caracter personal la Eurojust.
   Articolul 39
   (1)   Prin inițierea unei operațiuni, menționată la articolul 38 alineatul (5), se înțelege ansamblul operațiunilor de pregătire a adoptării actelor de execuție bugetară de către ordonatorii de credite competenți, menționați la articolele 33 și 34.
   (2)   Prin verificarea ex ante a unei operațiuni, menționată la articolul 38 alineatul (5), se înțelege ansamblul verificărilor ex ante efectuate de ordonatorul de credite competent pentru verificarea aspectelor funcționale și financiare.
   (3)   Fiecare operațiune face obiectul cel puțin al unei verificări ex ante. Scopul acestei verificări este de a constata dacă:

               (a)

               cheltuielile sunt corecte și conforme cu dispozițiile relevante;

               (b)

               s-a aplicat principiul bunei gestiuni financiare menționat la articolul 25.

         În scopul verificării ex ante, o serie de tranzacții individuale similare legate de cheltuielile curente cu salariile, pensiile, rambursarea cheltuielilor de misiune și a cheltuielilor medicale pot fi considerate de către ordonatorul de credite competent ca fiind o singură operațiune.
   În cazul prevăzut la al doilea paragraf, în funcție de propria evaluare a riscurilor, ordonatorul de credite competent efectuează o verificare ex post corespunzătoare, în conformitate cu alineatul (4).
   (4)   Scopul verificărilor ex post ale documentelor și, dacă este cazul, al verificărilor pe loc este de a verifica dacă operațiunile finanțate de la buget au fost executate corect și, în special, dacă au fost respectate criteriile menționate la alineatul (3). Aceste verificări pot fi organizate prin sondaj, utilizându-se analiza riscului.
   (5)   Funcționarii sau alți agenți responsabili cu verificările menționate la alineatele (2) și (4) sunt alții decât cei care execută sarcinile menționate la alineatul (1) și nu sunt subordonați ai acestora.
   (6)   Întregul personal responsabil cu verificarea gestiunii operațiunilor financiare trebuie să posede competențele profesionale necesare. Aceștia respectă un cod specific de standarde profesionale adoptat de Eurojust și bazat pe standardele stabilite de Comisie pentru propriile departamente.
   Articolul 40
   (1)   Ordonatorul de credite raportează Colegiului cu privire la îndeplinirea sarcinilor sale sub forma unui raport de activitate anual însoțit de informații financiare și de gestiune care confirmă că informațiile conținute în raport oferă o imagine fidelă și corectă, cu excepția cazurilor în care se specifică altfel în rezervele formulate cu privire la anumite domenii de venituri și cheltuieli.
   Raportul de activitate anual indică rezultatele operațiunilor sale în raport cu obiectivele stabilite pentru operațiunile nelegate de cauze concrete, riscurile asociate respectivelor operațiuni, utilizarea resurselor furnizate, precum și eficiența și eficacitatea sistemului de control intern. Auditorul intern în sensul articolului 71 ia notă de raportul anual de activitate și de orice alte informații identificate.
   (2)   Până cel târziu la data de 15 iunie a fiecărui an, Colegiul trimite autorității bugetare și Curții de conturi o analiză și o evaluare a raportului de activitate anual pentru exercițiul financiar precedent. Analiza și evaluarea sunt incluse în raportul anual al Eurojust, în conformitate cu dispozițiile Deciziei Eurojust.
   Articolul 41
   Orice membru al personalului implicat în gestiunea financiară și controlul tranzacțiilor care consideră că o decizie pe care trebuie să o aplice sau să o accepte la cererea superiorului său comportă nereguli sau este contrară principiilor bunei gestiuni financiare sau normelor profesionale pe care trebuie să le respecte informează în scris directorul administrativ și, în cazul în care acesta din urmă nu ia măsuri într-o perioadă rezonabilă, grupul menționat la articolul 47 alineatul (4) și Colegiul. În eventualitatea oricăror activități ilegale, de fraudă sau de corupție care pot dăuna intereselor Comunității, persoana în cauză informează autoritățile și organismele desemnate de legislația aplicabilă.
   Articolul 42
   În cazul în care atribuțiile privind execuția bugetară sunt delegate sau subdelegate în temeiul articolului 34, ordonatorilor de credite delegați sau subdelegați li se aplică mutatis mutandis dispozițiile articolului 38 alineatele (1), (2) și (3).

      Secțiunea 3 –   Contabilul

   Articolul 43
   (1)   Colegiul numește un contabil, căruia i se aplică Statutul personalului și care funcționează în mod independent în îndeplinirea sarcinilor sale. Acesta răspunde în cadrul Eurojust de:

               (a)

               executarea corectă a plăților, încasarea veniturilor și recuperarea creanțelor constatate;

               (b)

               pregătirea și prezentarea conturilor în conformitate cu titlul VII;

               (c)

               conducerea contabilității în conformitate cu titlul VII;

               (d)

               punerea în aplicare, în conformitate cu titlul VII, a normelor și a metodelor contabile, precum și a planului de conturi în conformitate cu dispozițiile adoptate de contabilul Comisiei;

               (e)

               instituirea și validarea sistemelor contabile și, dacă este cazul, validarea sistemelor instituite de ordonatorul de credite pentru furnizarea sau justificarea informațiilor contabile; contabilul este împuternicit să verifice respectarea criteriilor de validare;

               (f)

               gestiunea trezoreriei.

         (2)   Contabilul obține de la ordonatorul de credite, care le garantează fiabilitatea, toate informațiile necesare întocmirii conturilor care oferă o imagine reală a activelor Eurojust și a execuției bugetului.
   (2a)   Înainte de adoptarea conturilor de către directorul administrativ, contabilul le validează, certificând astfel că are asigurarea rezonabilă că acestea prezintă în mod fidel și corect situația financiară a Eurojust.
   În acest scop, contabilul se asigură că elaborarea conturilor s-a făcut în conformitate cu normele contabile, cu metodele și cu sistemele contabile stabilite și că toate veniturile și cheltuielile sunt înregistrate în conturi.
   Ordonatorul de credite transmite toate informațiile care îi sunt necesare contabilului pentru a-și îndeplini obligațiile.
   Ordonatorul de credite rămâne pe deplin responsabil de utilizarea corespunzătoare a fondurilor pe care le gestionează, precum și de legalitatea și regularitatea cheltuielilor aflate sub controlul său.
   (2b)   Contabilul este împuternicit să verifice informațiile primite, precum și să efectueze orice alte verificări suplimentare pe care le consideră necesare pentru a valida conturile.
   Dacă este cazul, Contabilul formulează rezerve, precizând natura și sfera de aplicare a acestora.
   (2c)   Contabilul Eurojust validează conturile anuale ale acestuia și le trimite contabilului Comisiei.
   (3)   Sub rezerva alineatului (4) din prezentul articol și a articolului 44, contabilul este singurul împuternicit să gestioneze numerar și alte valori în casă. El răspunde de păstrarea în siguranță a acestora.
   (4)   În îndeplinirea sarcinilor sale, contabilul poate să delege anumite sarcini unor agenți aflați în subordinea sa și cărora li se aplică Statutul personalului, dacă acest lucru este indispensabil pentru îndeplinirea sarcinilor sale. În cazul în care intenționează să procedeze astfel, contabilul notifică în prealabil ordonatorul de credite.
   (5)   Actul de delegare stabilește sarcinile încredințate delegaților și drepturile și obligațiile acestora.

      Secțiunea 4 –   Administratorul conturilor de avans

   Articolul 44
   Dacă este indispensabil pentru plata unor sume mici și pentru colectarea altor venituri menționate la articolul 5, se pot constitui conturi de avans, care sunt alimentate de către contabil și care se află în responsabilitatea administratorilor conturilor de avans desemnați de către acesta.
   Cuantumul maxim al fiecărei cheltuieli sau venit care poate să fie plătit de către administratorul conturilor de avans către terți nu poate să depășească o anumită sumă, care urmează să fie specificată în normele financiare de aplicare ale Eurojust pentru fiecare cheltuială sau venit.
   Plățile din conturile de avans pot fi efectuate prin virament bancar, inclusiv prin sistemul de debitare directă menționat la articolul 66 alineatul (1a), prin cec sau prin alte mijloace de plată, în conformitate cu instrucțiunile stabilite de către contabil.

      CAPITOLUL 3

         Răspunderea actorilor financiari

      Secțiunea 1 –   Norme generale

   Articolul 45
   (1)   Fără a aduce atingere eventualelor măsuri disciplinare, ordonatorilor de credite delegați sau subdelegați li se poate retrage în orice moment, temporar sau definitiv, delegarea sau subdelegarea de către autoritatea care i-a numit.
   Ordonatorul de credite își poate retrage în orice moment acordul pentru o subdelegare specifică.
   (2)   Fără a aduce atingere eventualelor măsuri disciplinare, contabilul poate fi suspendat din funcție în orice moment, temporar sau definitiv, de către Colegiu.
   Colegiul numește un contabil interimar.
   (3)   Fără a aduce atingere eventualelor măsuri disciplinare, administratorii conturilor de avans pot fi suspendați din funcție în orice moment, temporar sau definitiv, de către contabil.
   Articolul 46
   (1)   Dispozițiile prezentului capitol nu aduc atingere răspunderii penale pe care o pot angaja ordonatorul de credite și persoanele menționate la articolul 45 în conformitate cu legislația națională aplicabilă și cu dispozițiile în vigoare privind protecția intereselor financiare ale Comunităților și privind combaterea corupției care implică funcționari ai Comunităților sau funcționari ai statelor membre.
   (2)   Fiecare ordonator de credite, contabil sau administrator al conturilor de avans răspunde disciplinar și pecuniar în conformitate cu Statutul personalului, fără a aduce atingere articolelor 47, 48 și 49. În cazul unor activități ilegale, de fraudă sau corupție care pot dăuna intereselor Comunității, sunt sesizate autoritățile și organismele prevăzute de legislația aplicabilă.

      Secțiunea 2 –   Norme aplicabile ordonatorului de credite și ordonatorilor de credite delegați sau subdelegați

   Articolul 47
   (1)   Ordonatorul de credite răspunde pecuniar în conformitate cu Statutul personalului.
   (1a)   Răspunderea pecuniară se aplică în special dacă:

               (a)

               fie în mod intenționat, fie din neglijență gravă, ordonatorul de credite constată creanțe de recuperat sau emite ordine de recuperare, angajează cheltuieli sau semnează un ordin de plată fără a respecta prezentul regulament și normele financiare de aplicare ale Eurojust;

               (b)

               fie în mod intenționat, fie din neglijență gravă, ordonatorul de credite nu întocmește un document de constatare a unei creanțe, nu emite un ordin de recuperare sau îl emite cu întârziere ori întârzie să emită un ordin de plată, antrenând astfel răspunderea civilă a Eurojust față de terți.

         (2)   Un ordonator de credite delegat sau subdelegat care consideră că o decizie care îi revine implică nereguli sau este contrară principiilor bunei gestiuni financiare informează în scris autoritatea de delegare. Dacă autoritatea de delegare dă în scris instrucțiuni motivate ordonatorului de credite delegat sau subdelegat de a aplica decizia în cauză, acesta din urmă trebuie să o aplice și nu poate fi ținut răspunzător.
   (3)   În cazul delegării, ordonatorul de credite continuă să fie răspunzător de eficiența și de eficacitatea sistemelor interne de gestiune și de control instituite și de alegerea ordonatorului de credite delegat.
   (4)   Grupul specializat în domeniul neregulilor financiare, constituit de Comisie în conformitate cu articolul 66 alineatul (4) din Regulamentul financiar general, exercită față de Eurojust aceleași atribuții pe care le exercită față de departamentele Comisiei, cu excepția cazului în care Colegiul decide să constituie un grup independent din punct de vedere funcțional sau să participe la un grup comun înființat de mai multe organisme comunitare. Pentru cazurile prezentate de Eurojust, grupul specializat în domeniul neregulilor financiare constituit de Comisie include un agent al unui organism comunitar.
   Pe baza avizului grupului, directorul administrativ decide cu privire la inițierea procedurilor disciplinare sau a procedurilor pecuniare. În cazul în care detectează probleme sistemice, grupul transmite un raport cu recomandări ordonatorului de credite și auditorului intern al Comisiei. Dacă avizul implică directorul administrativ, grupul trimite raportul Colegiului și auditorului intern al Comisiei. Directorul administrativ menționează, în formă anonimă, în raportul său de activitate anual avizele grupului și indică măsurile de urmărire luate.
   (5)   Orice agent poate fi ținut să repare, parțial sau integral, prejudiciul suferit de Eurojust ca urmare a comiterii de către acesta a unor greșeli grave în îndeplinirea sarcinilor sale sau în legătură cu acestea, în conformitate cu Statutul personalului.
   Autoritatea de desemnare adoptă o decizie motivată, după îndeplinirea formalităților prevăzute în Statutul personalului cu privire la măsurile disciplinare.

      Secțiunea 3 –   Norme aplicabile contabililor și administratorilor conturilor de avans

   Articolul 48
   Contabilul răspunde disciplinar și pecuniar, în condițiile prevăzute în Statutul personalului, în special atunci când:

               (a)

               pierde sau deteriorează fonduri, active și documente aflate în păstrarea sa ori cauzează prin neglijență pierderea sau deteriorarea acestora;

               (b)

               modifică conturi bancare sau conturi poștale giro fără a notifica în prealabil ordonatorul de credite;

               (c)

               recuperează sau plătește sume care nu sunt în conformitate cu ordinele de recuperare sau de plată corespunzătoare;

               (d)

               nu colectează veniturile exigibile.

         Articolul 49
   Administratorul conturilor de avans răspunde disciplinar și pecuniar, în condițiile prevăzute în Statutul personalului, în special atunci când:

               (a)

               pierde sau deteriorează fonduri, active și documente aflate în păstrarea sa ori cauzează prin neglijență pierderea sau deteriorarea acestora;

               (b)

               nu poate să furnizeze documente justificative adecvate pentru plățile pe care le-a efectuat;

               (c)

               efectuează plăți către alte persoane decât cele îndreptățite;

               (d)

               nu colectează veniturile exigibile.

      CAPITOLUL 4

         Operațiuni de venituri

      Secțiunea 1 –   Dispoziții generale

   Articolul 50
   Eurojust prezintă Comisiei solicitări pentru plata integrală sau parțială a subvenției comunitare potrivit articolului 15 alineatul (5), în condițiile și la intervalele convenite cu Comisia.
   Articolul 51
   Fondurile plătite Eurojust de către Comisie în contul subvenției sunt purtătoare de dobândă în beneficiul bugetului general.

      Secțiunea 2 –   Estimarea creanțelor

   Articolul 52
   Pentru orice măsură sau situație care poate da naștere sau poate modifica o creanță a Eurojust, o primă estimare a creanțelor este efectuată de ordonatorul de credite competent.

      Secțiunea 3 –   Constatarea creanțelor

   Articolul 53
   (1)   Constatarea unei creanțe este actul prin care ordonatorul de credite sau ordonatorul de credite delegat:

               (a)

               verifică existența datoriei;

               (b)

               determină sau verifică realitatea și cuantumul datoriei;

               (c)

               verifică condițiile de exigibilitate a datoriei.

         (2)   Creanța identificată ca fiind certă, lichidă și exigibilă trebuie constatată printr-un ordin de recuperare dat contabilului, însoțit de o notă de debit transmisă debitorului. Ambele documente sunt întocmite și transmise de ordonatorul de credite competent.
   (3)   Contractele și acordurile de subvenționare încheiate de Eurojust prevăd că orice datorie neachitată la data scadenței stabilită în nota de debit este purtătoare de dobândă în conformitate cu normele de aplicare a Regulamentului financiar general. Condițiile în care sunt datorate penalități de întârziere față de Eurojust, inclusiv rata acestor penalități, sunt prevăzute în mod explicit în contracte și în acordurile de subvenționare.
   (4)   În cazuri justificate corespunzător, unele venituri curente pot face obiectul unei constatări provizorii.
   Constatarea provizorie se referă la recuperarea mai multor sume individuale care, prin urmare, nu fac obiectul unei constatări individuale.
   Înainte de sfârșitul exercițiului financiar, ordonatorul de credite operează modificarea sumelor constatate în mod provizoriu pentru ca acestea să corespundă creanțelor efectiv constatate.

      Secțiunea 4 –   Ordonanțarea recuperărilor

   Articolul 54
   Ordonanțarea recuperărilor este actul prin care ordonatorul de credite competent instruiește contabilul, prin emiterea unui ordin de recuperare, să recupereze o creanță pe care a constatat-o.

      Secțiunea 5 –   Recuperarea

   Articolul 55
   (1)   Sumele plătite în mod necuvenit se recuperează.
   (2)   Contabilul se ocupă de ordinele de recuperare a creanțelor constatate corespunzător de ordonatorul de credite sau de ordonatorul de credite competent. Contabilul depune toate eforturile pentru a asigura încasarea veniturilor de către Eurojust și asigură protecția drepturilor acestuia.
   (3)   În cazul în care ordonatorul de credite competent intenționează să renunțe total sau parțial la recuperarea unei creanțe constatate, acesta se asigură că renunțarea este corectă și că respectă principiul bunei gestiuni financiare și al proporționalității.
   Această renunțare face obiectul unei decizii corespunzător motivate a ordonatorului de credite. Ordonatorul de credite poate delega o astfel de decizie numai cu privire la creanțe mai mici de 5 000 EUR.
   Decizia de renunțare menționează eforturile de recuperare, precum și elementele de drept și de fapt pe care se întemeiază.
   (4)   Ordonatorul de credite anulează o creanță constatată dacă descoperirea unei erori de drept sau de fapt arată că creanța nu fusese corect constatată. Anularea se exprimă prin decizia ordonatorului de credite competent și se motivează corespunzător.
   (5)   Ordonatorul de credite ajustează în plus sau în minus cuantumul unei creanțe constatate în cazul în care descoperirea unei erori de fapt determină modificarea cuantumului creanței, atât timp cât corecția nu determină abandonarea dreptului constatat în beneficiul Eurojust. Ajustarea se efectuează prin decizia ordonatorului de credite competent și se motivează corespunzător.
   Articolul 56
   (1)   Recuperarea efectivă a sumei exigibile implică înregistrarea ei în contabilitate de către contabil și informarea ordonatorului de credit competent.
   (2)   Contabilul emite chitanță pentru toate plățile primite în casă.
   Articolul 57
   (1)   În cazul în care recuperarea nu s-a efectuat până la scadența prevăzută în nota de debit, contabilul informează ordonatorul de credite competent și inițiază imediat procedura de recuperare prin orice mijloace legale, inclusiv, dacă este cazul, prin compensare și, în cazul în care acest lucru nu este posibil, prin executare silită.
   (2)   Contabilul recuperează sumele prin compensarea lor cu creanțele echivalente ale Eurojust asupra oricărui debitor care are, la rândul lui, asupra Eurojust o creanță certă, lichidă și exigibilă, cu condiția ca această compensare să fie posibilă din punct de vedere legal.
   Articolul 58
   În colaborare cu ordonatorul de credite competent, contabilul poate acorda o prelungire a termenului de plată numai la cererea scrisă și motivată corespunzător a debitorului și în cazul în care sunt îndeplinite următoarele două condiții:

               (a)

               debitorul se angajează să plătească dobândă la rata specificată în articolul 86 din normele de aplicare a Regulamentului financiar general pentru întreaga perioadă a prelungirii acordate, începând cu data stabilită în nota de debit;

               (b)

               pentru protecția drepturilor Eurojust, debitorul depune o garanție financiară care acoperă atât suma principală, cât și dobânda.

         Articolul 58a
   Contabilul ține o listă a sumelor de recuperat în care creanțele Eurojust sunt grupate în funcție de data de emitere a ordinului de recuperare. De asemenea, el indică deciziile de renunțare totală sau parțială la recuperarea sumelor stabilite. Lista este anexată la raportul Eurojust privind gestiunea bugetară și financiară.
   Eurojust întocmește o listă a creanțelor sale specificând numele debitorilor și cuantumul datoriei, dacă debitorului i s-a ordonat să plătească printr-o hotărâre judecătorească cu valoare de res judicata și dacă s-a efectuat sau nu o plată semnificativă timp de un an de la pronunțarea acesteia. Lista se publică, ținând seama de legislația relevantă cu privire la protecția datelor.
   Articolul 58b
   Creanțele Eurojust față de terți și creanțele terților față de Eurojust sunt supuse unei perioade de prescripție de cinci ani, care se prevede în contractele și acordurile de subvenționare încheiate de Eurojust.

      Secțiunea 6 –   Dispoziții specifice aplicabile redevențelor și taxelor

   Articolul 59
   În cazul în care Eurojust colectează redevențe și taxe menționate la articolul 5 litera (a), la începutul fiecărui exercițiu financiar se efectuează o estimare globală provizorie a redevențelor și taxelor.
   Atunci când redevențele și taxele sunt determinate în întregime prin legislație sau decizii ale Colegiului, ordonatorul de credite poate să se abțină de la emiterea de ordine de recuperare și poate întocmi direct note de debit în urma constatării creanței de recuperat. În acest caz, se înregistrează toate detaliile privind creanța Eurojust. Contabilul ține o listă a tuturor notelor de debit și prevede numărul acestora și valoarea globală în raportul Eurojust privind gestiunea bugetară și financiară.
   Dacă Eurojust utilizează un sistem separat de facturare, contabilul înregistrează în mod regulat, și cel puțin o dată pe lună, în conturi suma acumulată a redevențelor și a taxelor încasate.
   Ca regulă generală, Eurojust prestează servicii în virtutea sarcinilor încredințate numai după plata integrală a redevenței sau taxei corespunzătoare. Dacă, prin excepție, s-a prestat un serviciu fără plata prealabilă a taxei sau a redevenței corespunzătoare, se aplică secțiunile 3, 4 și 5 din prezentul capitol.

      CAPITOLUL 5

         Operațiuni de cheltuieli

   Articolul 60
   (1)   Fiecare cheltuială se angajează, se lichidează, se ordonanțează și se plătește.
   (2)   Fiecare angajare a cheltuielilor este precedată de o decizie de finanțare. Dispozițiile menționate anterior nu se aplică activităților legate de cauze concrete.
   (3)   Programul de lucru al Eurojust este echivalent cu o decizie de finanțare pentru activitățile pe care le include, cu condiția ca acestea să fie clar identificate, iar criteriile subiacente să fie precis exprimate. Programul de lucru cuprinde obiective detaliate și indicatori de performanță.
   (4)   Creditele administrative pot fi executate fără o decizie de finanțare prealabilă.

      Secțiunea 1 –   Angajarea cheltuielilor

   Articolul 61
   (1)   Angajamentul bugetar este operațiunea de rezervare a creditelor necesare pentru acoperirea plăților ulterioare în vederea onorării unui angajament juridic.
   (2)   Angajamentul juridic este actul prin care ordonatorul de credite creează sau constată o obligație care determină o cheltuială bugetară.
   (3)   Angajamentul bugetar este individual dacă se cunosc beneficiarul și cuantumul cheltuielii.
   (4)   Angajamentul bugetar este global dacă cel puțin unul dintre elementele necesare identificării angajamentului individual este necunoscut.
   (5)   Angajamentul bugetar este provizoriu dacă este destinat acoperirii cheltuielilor administrative curente și dacă nu este cunoscut definitiv cuantumul sau beneficiarul final.
   Angajamentul bugetar provizoriu este executat prin încheierea unuia sau mai multor angajamente juridice individuale care dau naștere unui drept la plăți ulterioare sau, în cazuri excepționale privind cheltuielile cu gestiunea personalului, direct prin plăți.
   Articolul 62
   (1)   Pentru orice măsură care poate genera o cheltuială bugetară, ordonatorul de credite competent trebuie să procedeze mai întâi la un angajament bugetar, înainte de a-și asuma o obligație juridică față de părți terțe.
   (2)   Angajamentele bugetare globale acoperă costul total al angajamentelor juridice individuale corespunzătoare încheiate până la 31 decembrie a anului N + 1.
   Angajamentele juridice individuale aferente angajamentelor bugetare individuale sau provizorii se încheie până la data de 31 decembrie a anului N.
   La expirarea termenelor prevăzute la primul și la al doilea paragraf, soldul neutilizat al acestor angajamente bugetare este deblocat de ordonatorul de credite competent.
   (3)   Angajamentele juridice încheiate pentru acțiuni desfășurate pe parcursul a mai mult de un exercițiu financiar și angajamentele bugetare corespunzătoare au, cu excepția cazului cheltuielilor cu personalul, un termen limită de execuție stabilit în conformitate cu principiul bunei gestiuni financiare.
   Orice părți ale acestor angajamente care nu au fost executate în termen de șase luni de la termenul limită de execuție se deblochează în conformitate cu articolul 11.
   Suma dintr-un angajament bugetar corespunzătoare unui angajament juridic pentru care nu s-a efectuat nicio plată, în sensul articolului 67, timp de trei ani de la semnarea angajamentului juridic este deblocată.
   Articolul 63
   La adoptarea unui angajament bugetar, ordonatorul de credite competent se asigură că:

               (a)

               cheltuiala a fost contabilizată la postul corect din buget;

               (b)

               creditele sunt disponibile;

               (c)

               cheltuiala este conformă cu normele financiare ale Eurojust;

               (d)

               se respectă principiul bunei gestiuni financiare.

      Secțiunea 2 –   Lichidarea cheltuielilor

   Articolul 64
   Lichidarea cheltuielilor este actul prin care ordonatorul de credite competent:

               (a)

               verifică existența dreptului creditorului;

               (b)

               verifică condițiile de exigibilitate a creanței;

               (c)

               determină sau verifică realitatea și cuantumul creanței.

         Articolul 65
   (1)   Lichidarea unei cheltuieli se întemeiază pe documente justificative care atestă dreptul creditorului, pe baza situației serviciilor prestate, a bunurilor livrate sau a lucrărilor executate efectiv, ori pe baza altor documente care justifică plata.
   (2)   Decizia de lichidare se exprimă prin semnarea unei mențiuni „bun de plată” de către ordonatorul de credite competent.
   (3)   În sistem neinformatizat, „bun de plată” ia forma unei ștampile care încorporează semnătura ordonatorului de credite competent. Într-un sistem informatizat, „bun de plată” ia forma lichidării prin utilizarea parolei personale a ordonatorului de credite competent.

      Secțiunea 3 –   Ordonanțarea cheltuielilor

   Articolul 66
   (1)   Ordonanțarea cheltuielilor este actul prin care ordonatorul de credite competent, prin emiterea unui ordin de plată, instruiește contabilul să plătească o cheltuială pe care a lichidat-o.
   (1a)   Atunci când se fac plăți periodice pentru serviciile prestate, inclusiv pentru servicii de închiriere, sau pentru livrările de bunuri, în funcție de analiza riscului pe care o face, ordonatorul de credite poate decide aplicarea unui sistem de debitare directă.
   (2)   Ordinul de plată este datat și semnat de către ordonatorul de credite competent, apoi trimis contabilului. Documentele justificative sunt păstrate de ordonatorul de credite competent în conformitate cu articolul 38 alineatul (6).
   (3)   Dacă este cazul, ordinul de plată trimis contabilului este însoțit de un document care certifică înregistrarea bunurilor în inventarele menționate la articolul 90 alineatul (1).

      Secțiunea 4 –   Plata cheltuielilor

   Articolul 67
   (1)   Plata se efectuează după ce se face dovada că acțiunea relevantă a fost efectuată în conformitate cu dispozițiile actului de bază în sensul articolului 49 din Regulamentul financiar general sau ale contractului ori ale acordului de subvenție și acoperă una dintre următoarele operațiuni:

               (a)

               plata întregii sume datorate;

               (b)

               plata sumei datorate în oricare dintre următoarele moduri:

                           (i)

                           prefinanțare, care poate fi divizată în mai multe plăți;

                           (ii)

                           una sau mai multe plăți intermediare;

                           (iii)

                           plata soldului sumelor datorate.

         Prefinanțarea se contabilizează integral sau parțial la plățile intermediare.
   Prefinanțarea totală și plățile intermediare se contabilizează la plata soldurilor.
   (2)   În contabilitate se face distincție între diferitele tipuri de plăți menționate la alineatul (1) la momentul efectuării acestora.
   Articolul 68
   Plata cheltuielilor este efectuată de contabil în limita fondurilor disponibile.

      Secțiunea 5 –   Termenele pentru operațiunile de cheltuieli

   Articolul 69
   Lichidarea, ordonanțarea și plata cheltuielilor trebuie să se efectueze în termenele și în conformitate cu dispozițiile prevăzute în normele de aplicare a Regulamentului financiar general.

      CAPITOLUL 6

         Sistemele informatice

   Articolul 70
   În cazul în care operațiunile de venituri și de cheltuieli sunt gestionate prin intermediul unor sisteme informatizate, documentele pot fi semnate printr-o procedură informatizată sau electronică.

      CAPITOLUL 7

         Auditorul intern

   Articolul 71
   Eurojust dispune de o funcție de audit intern. Auditorul intern este desemnat și își exercită atribuțiile în conformitate cu articolul 38 alineatele (2) și (3) din Decizia Eurojust.
   Articolul 72
   (1)   Auditorul intern consiliază Eurojust în domeniul gestiunii riscurilor, prin emiterea de avize independente privind calitatea sistemelor de gestiune și control și de recomandări pentru îmbunătățirea condițiilor de executare a operațiunilor și pentru promovarea bunei gestiuni financiare.
   Auditorul intern răspunde:

               (a)

               de evaluarea adecvării și a eficacității sistemelor interne de gestiune și a performanțelor departamentelor în punerea în aplicare a programelor și a acțiunilor în raport cu riscurile asociate acestora; și

               (b)

               de evaluarea eficienței și eficacității sistemelor de control intern și de audit aplicabile fiecărei operațiuni de execuție bugetară.

         (2)   Auditorul intern își îndeplinește sarcinile cu privire toate activitățile și departamentele Eurojust. El beneficiază de acces complet și nelimitat la toate informațiile necesare pentru îndeplinirea sarcinilor sale.
   (3)   Auditorul intern raportează Colegiului și directorului administrativ cu privire la constatările și recomandările sale. Aceștia asigură luarea de măsuri conform recomandărilor rezultate din lucrările de audit.
   (4)   Auditorul intern prezintă Eurojust un raport anual de audit intern care indică, inter alia, numărul și tipul de lucrări de audit realizate, recomandările formulate și acțiunile întreprinse ca urmare a acestor recomandări. Raportul anual menționează, de asemenea, orice probleme sistemice detectate de către grupul specializat instituit în temeiul articolului 66 alineatul (4) din Regulamentul financiar general.
   (5)   În fiecare an, Eurojust transmite autorității care acordă descărcarea de gestiune și Comisiei un raport rezumativ întocmit de directorul administrativ cu privire la numărul și tipul de lucrări de audit intern realizate de auditorul intern, recomandările formulate și acțiunile întreprinse ca urmare a acestor recomandări.
   (6)   Prezentul articol nu se aplică activităților și documentelor legate de cauze concrete.
   Articolul 73
   Răspunderea auditorului intern pentru acțiunile întreprinse în îndeplinirea sarcinilor sale se stabilește în normele financiare de aplicare ale Eurojust în conformitate cu articolul 87 din Regulamentul financiar general.
   TITLUL V

      ACHIZIȚIILE PUBLICE

   Articolul 74
   (1)   În ceea ce privește achizițiile publice, dispozițiile relevante ale Regulamentului financiar general și ale normelor de aplicare a Regulamentul financiar general se aplică sub rezerva alineatelor (4)-(7) din prezentul articol.
   (2)   Eurojust poate fi asociat, la cererea sa, în calitate de autoritate contractantă, la atribuirea de contracte ale Comisiei sau de contracte interinstituționale, precum și la atribuirea de contracte ale altor organisme comunitare.
   (3)   Eurojust participă la baza de date centrală comună, creată și gestionată de Comisie conform articolului 95 din Regulamentul financiar general.
   (4)   Eurojust poate încheia un contract, fără a recurge la procedura de achiziții publice, cu Comisia, birourile interinstituționale și Centrul de Traduceri pentru Organismele Uniunii Europene înființat prin Regulamentul (CE) nr. 2965/94 (6) al Consiliului pentru furnizarea de bunuri, prestarea de servicii sau executarea de lucrări pe care acestea din urmă le asigură.
   (5)   Eurojust este îndreptățit să participe sau să beneficieze de procedurile de achiziții publice desfășurate de statul gazdă sau de o organizație internațională cu condiția ca acestea să aplice în procedurile lor de achiziții publice standarde care oferă garanții echivalente cu standardele acceptate la nivel internațional, în special cu privire la transparență, nediscriminare și prevenirea conflictelor de interese.
   Directorul administrativ este singurul împuternicit să recunoască echivalența garanțiilor cu standardele acceptate internațional.
   (6)   Pentru aplicarea articolului 101 din Regulamentul financiar general, cererea de oferte prevede că Eurojust poate, înainte de semnarea contractului, fie să renunțe la achiziție, fie să anuleze procedura de adjudecare, fără ca ofertanții sau candidații să aibă dreptul de a pretinde despăgubiri.
   (7)   Pentru aplicarea articolului 103 din Regulamentul financiar general, cererile de oferte lansate de Eurojust prevăd că acesta poate suspenda procedura și poate lua toate măsurile necesare, inclusiv anularea procedurii, în condițiile prevăzute în articolul menționat.
   Pentru aplicarea articolului 103 din Regulamentul financiar general, contractele încheiate de Eurojust cu operatorii economici stipulează că acesta poate lua măsurile prevăzute în articolul menționat în condițiile stabilite în acesta.
   TITLUL VA

      PROIECTE CU IMPLICAȚII SEMNIFICATIVE ASUPRA BUGETULUI

   Articolul 74a
   Colegiul, de îndată ce este posibil, notifică autorității bugetare intențiile sale de punere în aplicare a oricărui proiect, care poate avea implicații financiare semnificative pentru finanțarea bugetului său administrativ, în special proiectele privind bunurile imobile, cum ar fi închirierea sau achiziționarea de imobile. Acesta informează Comisia cu privire la acest lucru.
   În cazul în care o ramură a autorității bugetare intenționează să emită un aviz, aceasta notifică Eurojust, în termen de două săptămâni de la primirea informațiilor referitoare la proiect, cu privire la intenția sa de a emite avizul respectiv. În absența unui răspuns, Eurojust poate demara operațiunea planificată.
   Acest aviz este transmis Eurojust în termen de patru săptămâni de la notificarea prevăzută la al doilea paragraf.
   TITLUL VB

      EXPERȚII

   Articolul 74b
   Articolul 265a din normele de aplicare a Regulamentului financiar general se aplică, mutatis mutandis, pentru selectarea experților. Acești experți sunt plătiți pe baza unei sume fixe pentru asistența acordată Eurojust, în special pentru evaluarea propunerilor, a solicitărilor de subvenții sau a ofertelor pentru achiziții, precum și pentru furnizarea de asistență tehnică în vederea urmăririi și a evaluării finale a proiectelor. Eurojust poate utiliza listele întocmite de Comisie sau de către alte organisme comunitare.
   TITLUL VI

      SUBVENȚII ACORDATE DE EUROJUST

   Articolul 75
   (1)   În cazul în care Eurojust acordă subvenții autorităților publice pentru îndeplinirea sarcinilor Eurojust în conformitate cu articolul 3 din Decizia Eurojust, pentru îndeplinirea sarcinilor Rețelei Judiciare Europene în conformitate cu articolului 26 alineatul (2) litera (b) din Decizia Eurojust sau prin delegare de către Comisie conform articolului 54 alineatul (2) litera (b) din Regulamentul financiar general, principiile relevante ale Regulamentului financiar general și ale normelor de aplicare a Regulamentului financiar general se aplică sub rezerva alineatelor (2) și (3) din prezentul articol.
   (2)   Subvențiile fac obiectul unor acorduri scrise între Eurojust și beneficiar.
   (3)   Pentru aplicarea articolului 119 alineatul (2) din Regulamentul financiar general, acordurile de subvenționare încheiate de Eurojust stipulează că acesta poate suspenda, reduce sau înceta finanțarea în cazurile prevăzute la articolul 183 din normele de aplicare a Regulamentului financiar general după ce beneficiarului i s-a dat posibilitatea de a-și formula observațiile.
   TITLUL VII

      PREZENTAREA CONTURILOR ȘI CONTABILITATEA

      CAPITOLUL 1

         Prezentarea conturilor

   Articolul 76
   Conturile anuale ale Eurojust cuprind:

               (a)

               situațiile financiare ale Eurojust;

               (b)

               rapoartele privind execuția bugetului.

         Conturile Eurojust sunt însoțite de un raport privind gestiunea bugetară și financiară din timpul exercițiului. Raportul prezintă, inter alia, procentul de execuție a creditelor, precum și informații rezumative privind transferurile de credite între diverse posturi bugetare.
   Articolul 77
   Conturile trebuie să respecte normele, să fie exacte și complete și să prezinte o imagine reală și fidelă:

               (a)

               în ceea ce privește situațiile financiare, a activelor și a pasivelor, a cheltuielilor și a veniturilor, a drepturilor și a obligațiilor care nu sunt prezentate ca active sau pasive și a fluxului de numerar;

               (b)

               în ceea ce privește rapoartele privind execuția bugetară, a operațiunilor de venituri și de cheltuieli.

         Articolul 78
   Situațiile financiare se întocmesc în conformitate cu principiile contabile general acceptate specificate în normele de aplicare a Regulamentului financiar general, și anume:

               (a)

               continuitatea activităților;

               (b)

               prudența;

               (c)

               permanența metodelor contabile;

               (d)

               comparabilitatea informațiilor;

               (e)

               importanța relativă;

               (f)

               necompensarea;

               (g)

               supremația realității asupra aparenței;

               (h)

               contabilitatea exercițiului.

         Articolul 79
   (1)   În conformitate cu principiul contabilității exercițiului, situațiile financiare prezintă cheltuielile și veniturile exercițiului financiar, indiferent de data plății sau a colectării.
   (2)   Valoarea activelor și a pasivelor se stabilește în conformitate cu normele de evaluare stabilite de metodele contabile prevăzute la articolul 132 din Regulamentul financiar general.
   Articolul 80
   (1)   Situațiile financiare se prezintă în euro și cuprind:

               (a)

               bilanțul și contul rezultatului economic, care reprezintă activele și pasivele și situația financiară, precum și rezultatul economic la data de 31 decembrie a exercițiului anterior; acestea sunt prezentate în conformitate cu structura stabilită de directiva Consiliului privind conturile anuale ale anumitor forme de societăți, dar ținând seama de natura specifică a activităților Eurojust;

               (b)

               tabelul fluxurilor de numerar, care prezintă sumele colectate și plătite în cursul exercițiului și situația finală de trezorerie;

               (c)

               situația modificărilor de capital, care prezintă detaliat majorările și reducerile din cursul exercițiului pentru fiecare element din conturile de capital.

         (2)   Anexa la situațiile financiare completează și comentează informațiile prezentate în situațiile menționate la alineatul (1) și furnizează toate informațiile suplimentare prevăzute de practica contabilă acceptată la nivel internațional, în cazul în care aceste informații sunt relevante pentru activitățile Eurojust.
   Articolul 81
   Rapoartele privind execuția bugetară sunt prezentate în milioane de euro. Acestea cuprind:

               (a)

               contul rezultatului bugetar, care prezintă toate operațiunile bugetare ale exercițiului pe venituri și cheltuieli; structura în care este prezentat este aceeași cu cea a bugetului;

               (b)

               anexa la contul rezultatului bugetar, care completează și comentează informațiile prezentate în cont.

         Articolul 82
   Până cel târziu la data de 1 martie a exercițiului următor, contabilul trimite contabilului Comisiei și Curții de conturi conturile provizorii, însoțite de raportul privind gestiunea bugetară și financiară din cursul exercițiului, prevăzute la articolul 76 din prezenta Decizie, astfel încât contabilul Comisiei să poată consolida conturile în conformitate cu articolul 128 din Regulamentul financiar general.
   Totodată, contabilul trimite Parlamentului European și Consiliului raportul privind gestiunea bugetară și financiară până cel târziu la data de 31 martie a exercițiului următor.
   Articolul 83
   (1)   În conformitate cu articolul 129 alineatul (1) din Regulamentul financiar general, până cel târziu la data de 15 iunie a exercițiului următor, Curtea de Conturi face observații cu privire la conturile provizorii ale Eurojust.
   (2)   La primirea observațiilor Curții de Conturi cu privire la conturile provizorii ale Eurojust, directorul administrativ întocmește pe propria răspundere conturile finale ale Eurojust în conformitate cu articolul 43 și le trimite Colegiului, care emite un aviz cu privire la conturile în cauză.
   (3)   Directorul administrativ trimite conturile finale, însoțite de avizul Colegiului, contabilului Comisiei, Curții de Conturi, Parlamentului European și Consiliului, până cel târziu la data de 1 iulie a exercițiului următor; în cazul în care observațiile Curții de conturi sunt primite după 15 iunie, documentele menționate anterior sunt trimise în termen de două săptămâni.
   (4)   Conturile finale ale Eurojust, consolidate cu cele ale Comisiei, se publică în Jurnalul Oficial al Uniunii Europene până la data de 15 noiembrie a exercițiului financiar următor.
   (5)   Directorul administrativ trimite Curții de conturi până cel târziu la data de 30 septembrie a exercițiului financiar următor un răspuns la observațiile făcute la raportul său anual. Răspunsurile Eurojust sunt trimise simultan și Comisiei.

      CAPITOLUL 2

         Contabilitatea

      Secțiunea 1 –   Dispoziții comune

   Articolul 84
   (1)   Sistemul contabil al Eurojust este sistemul utilizat pentru organizarea informațiilor bugetare și financiare astfel încât cifrele să poate fi introduse, clasate și înregistrate.
   (2)   Contabilitatea este formată din contabilitatea generală și contabilitatea bugetară. Ambele contabilități sunt conduse în euro pe baza anului calendaristic.
   (3)   Cifrele din contabilitatea generală și contabilitatea bugetară sunt adoptate la închiderea exercițiului bugetar astfel încât să se poate întocmi conturile menționate în capitolul 1.
   (4)   Fără a aduce atingere alineatelor (2) și (3), ordonatorul de credite poate conduce o contabilitate analitică.
   Articolul 85
   Normele și metodele contabile și planul de conturi armonizat care urmează să fie aplicate de Eurojust sunt adoptate de contabilul Comisiei în conformitate cu articolul 133 din Regulamentul financiar general.

      Secțiunea 2 –   Contabilitatea generală

   Articolul 86
   Contabilitatea generală înregistrează, în ordine cronologică, utilizând metoda înregistrării în partidă dublă, toate evenimentele și operațiunile care afectează situația economică și financiară și activele și pasivele Eurojust.
   Articolul 87
   (1)   Mișcările din conturi și soldurile se înregistrează în registre contabile.
   (2)   Toate înregistrările contabile, inclusiv modificările contabile, se bazează pe documente justificative, la care fac trimitere.
   (3)   Sistemul contabil trebuie să permită urmărirea tuturor înregistrărilor contabile.
   Articolul 88
   După încheierea exercițiului bugetar și până la data prezentării conturilor finale, contabilul Eurojust poate face orice modificări care, fără să implice plăți sau încasări pentru exercițiul în cauză, sunt necesare pentru o prezentare corectă și fidelă a conturilor în conformitate cu normele.

      Secțiunea 3 –   Contabilitatea bugetară

   Articolul 89
   (1)   Contabilitatea bugetară prezintă o înregistrare detaliată a execuției bugetare.
   (2)   În sensul alineatului (1), contabilitatea bugetară înregistrează toate operațiunile bugetare de venituri și cheltuieli prevăzute în titlul IV din prezentul regulament.

      CAPITOLUL 3

         Inventarierea patrimoniului

   Articolul 90
   (1)   Eurojust întocmește inventare cantitative și valorice ale tuturor imobilizărilor corporale, necorporale și financiare care constituie proprietatea Eurojust, în conformitate cu modelul întocmit de contabilul Comisiei.
   Eurojust verifică dacă înregistrările din inventar corespund cu situația reală.
   (2)   Vânzarea de bunuri mobile face obiectul unei publicități adecvate.
   TITLUL VIII

      AUDITUL EXTERN ȘI DESCĂRCAREA DE GESTIUNE

      CAPITOLUL 1

         Auditul extern

   Articolul 91
   Curtea de Conturi verifică conturile Eurojust în conformitate cu articolul 248 din Tratatul CE.
   Articolul 92
   (1)   Eurojust transmite Curții de Conturi bugetul, în forma finală în care a fost adoptat. Acesta informează Curtea de Conturi, cât mai curând posibil, cu privire la toate deciziile și actele adoptate în temeiul articolelor 10, 14, 19 și 23.
   (2)   Eurojust transmite Curții de Conturi normele financiare interne pe care le-a adoptat.
   (3)   Curtea de Conturi este informată cu privire la numirea ordonatorilor de credite, a contabililor și a administratorilor conturilor de avans, precum și cu privire la deciziile de delegare luate în temeiul articolului 34, articolului 43 alineatele (1) și (4) și articolului 44.
   Articolul 93
   Verificarea realizată de Curtea de Conturi este reglementată de articolele 139-144 din Regulamentul financiar general. Verificarea se exercită astfel încât să se asigure protecția datelor sensibile legate de cauze concrete.

      CAPITOLUL 2

         Descărcarea de gestiune

   Articolul 94
   (1)   La recomandarea Consiliului, Parlamentul European aprobă, înaintea datei de 30 aprilie a exercițiului N + 2, descărcarea de gestiune a directorului administrativ pentru execuția bugetară a exercițiului N. Directorul administrativ informează Colegiul cu privire la observațiile Parlamentului European conținute în rezoluția care însoțește decizia de descărcare de gestiune.
   (2)   Dacă nu poate fi respectată data prevăzută la alineatul (1), Parlamentul European sau Consiliul informează directorul administrativ cu privire la motivele amânării.
   (3)   Dacă Parlamentul European amână luarea deciziei de descărcare de gestiune, directorul administrativ, în cooperare cu Colegiul, face toate eforturile pentru a lua măsuri cât mai curând posibil pentru a înlătura sau a facilita înlăturarea obstacolelor din calea deciziei în cauză.
   Articolul 95
   (1)   Decizia de descărcare de gestiune se referă la conturile tuturor veniturilor și cheltuielilor Eurojust, la soldul rezultat și la activele și pasivele Eurojust prezentate în situația financiară.
   (2)   În vederea acordării descărcării de gestiune, Parlamentul European examinează conturile și situațiile financiare ale Eurojust, după ce Consiliul a făcut deja acest lucru. De asemenea, Parlamentul European examinează raportul anual întocmit de Curtea de Conturi, însoțit de răspunsurile directorului administrativ al Eurojust, de rapoartele speciale relevante ale Curții de Conturi cu privire la exercițiul financiar în cauză și de declarația de asigurare a Curții de Conturi privind fiabilitatea conturilor, legalitatea și regularitatea operațiunilor subiacente.
   (3)   Directorul administrativ prezintă Parlamentului European, la cererea acestuia și în modul prevăzut la articolul 146 alineatul (3) din Regulamentul financiar general, orice informație necesară pentru buna derulare a procedurii de descărcare de gestiune pentru exercițiul financiar în cauză.
   Articolul 96
   (1)   Directorul administrativ ia toate măsurile necesare pentru a da curs observațiilor care însoțesc decizia de descărcare de gestiune a Parlamentului European și comentariilor care însoțesc recomandarea de descărcare de gestiune adoptată de Consiliu, ținând seama de sarcinile Eurojust.
   (2)   La cererea Parlamentului European sau a Consiliului, directorul administrativ prezintă un raport privind măsurile luate în lumina acestor observații și comentarii. Directorul administrativ trimite Comisiei și Curții de Conturi o copie a raportului.
   TITLUL IX

      DISPOZIȚII TRANZITORII ȘI FINALE

   Articolul 97
   Parlamentul European, Consiliul și Comisia sunt împuternicite să obțină informațiile sau explicațiile necesare privind probleme bugetare în domeniile lor de competență.
   Articolul 98
   La propunerea directorului administrativ, Colegiul adoptă, dacă este necesar și cu acordul prealabil al Comisiei, norme de aplicare a Regulamentului financiar al Eurojust.
   Articolul 99
   Prezenta decizie intră în vigoare în ziua următoare datei adoptării ei de către Colegiu și se publică în Jurnalul Oficial al Uniunii Europene. Ea înlocuiește Decizia privind Regulamentul financiar al Eurojust adoptat la 20 aprilie 2006.

      Adoptată la Haga, 27 martie 2009.

            Președintele Eurojust

         José Luís LOPES DA MOTA

      (1)  JO L 63, 6.3.2002, p. 1.

      (2)  JO L 245, 29.9.2003, p. 44.

      (3)  JO L 357, 31.12.2002, p. 72.

      (4)  JO L 181, 10.7.2008, p. 23.

      (5)  JO L 357, 31.12.2002, p. 1.

      (6)  JO L 314, 7.12.1994, p. 1.


title: 2014/629/UE: Decizia Parlamentului European din 3 aprilie 2014 privind descărcarea de gestiune pentru execuția bugetului întreprinderii comune pentru punerea în aplicare a inițiativei tehnologice comune privind medicamentele inovatoare aferent exercițiului financiar 2012

text:
               5.9.2014

               RO

               Jurnalul Oficial al Uniunii Europene

               L 266/335

         DECIZIA PARLAMENTULUI EUROPEAN
   din 3 aprilie 2014
   privind descărcarea de gestiune pentru execuția bugetului întreprinderii comune pentru punerea în aplicare a inițiativei tehnologice comune privind medicamentele inovatoare aferent exercițiului financiar 2012
   (2014/629/UE)
   PARLAMENTUL EUROPEAN,

               —

               având în vedere conturile anuale finale ale întreprinderii comune pentru punerea în aplicare a inițiativei tehnologice comune privind medicamentele inovatoare pentru exercițiul financiar 2012,

               —

               având în vedere Raportul Curții de Conturi privind conturile anuale ale întreprinderii comune pentru punerea în aplicare a inițiativei tehnologice comune privind medicamentele inovatoare pentru exercițiul financiar 2012, însoțit de răspunsurile întreprinderii comune (1),

               —

               având în vedere Recomandarea Consiliului din 18 februarie 2014 (05851/2014 – C7-0053/2014),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 73/2008 al Consiliului din 20 decembrie 2007 privind înființarea întreprinderii comune pentru punerea în aplicare a inițiativei tehnologice comune privind medicamentele inovatoare (4), în special articolul 11 alineatul (4),

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5),

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6), în special articolul 108,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0200/2014),

               1.

               acordă directorului executiv al întreprinderii comune pentru punerea în aplicare a inițiativei tehnologice comune privind medicamentele inovatoare descărcarea de gestiune pentru execuția bugetului întreprinderii comune aferent exercițiului financiar 2012;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al întreprinderii comune pentru punerea în aplicare a inițiativei tehnologice comune privind medicamentele inovatoare, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 369, 17.12.2013, p. 25.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 30, 4.2.2008, p. 38.

      (5)  JO L 357, 31.12.2002, p. 72.

      (6)  JO L 328, 7.12.2013, p. 42.


title: 2010/599/UE: Decizia Consiliului din 1 octombrie 2010 de numire a unui supleant spaniol în cadrul Comitetului Regiunilor

text:
               7.10.2010

               RO

               Jurnalul Oficial al Uniunii Europene

               L 264/14

         DECIZIA CONSILIULUI
   din 1 octombrie 2010
   de numire a unui supleant spaniol în cadrul Comitetului Regiunilor
   (2010/599/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului spaniol,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE și 2010/29/UE de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010-25 ianuarie 2015 (1).

               (2)

               Un post de supleant în cadrul Comitetului Regiunilor a devenit vacant ca urmare a încheierii mandatului domnului Gabriel AMER AMER,

         ADOPTĂ PREZENTA DECIZIE:
   Articolul 1
   Se numește în calitate de supleant în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               —

               Sr. D. Jordi BAYONA LLOPIS

                  Director General de Acción Exterior y Relaciones con la Unión Europea

                  Gobierno de las Illes Balears

         Articolul 2
   Prezenta decizie produce efecte de la data adoptării.

      Adoptată la Bruxelles, 1 octombrie 2010.

            Pentru Consiliu

            Președintele

         S. VANACKERE

      (1)  JO L 348, 29.12.2009, p. 22 și JO L 12, 19.1.2010, p. 11.